Ανακοίνωση σύμφωνα με τον προτεινόμενο όρο 22.10 α) του μέρους 2 του παραρτήματος 1 των αδειών των φορέων εκμετάλλευσης δημόσιων τηλεπικοινωνιών ("PTO") και σύμφωνα με τον προτεινόμενο όρο 26.10 α) του μέρους 2 του παραρτήματος 1 των ομαδικών αδειών λειτουργίας συνδρομητικών συστημάτων παροχής τηλεπικοινωνιακών υπηρεσιών ("TSL") και διεθνών υπηρεσιών μεταπώλησης απλής φωνητικής τηλεφωνίας ("ISVR")

(2001/C 321/04)

Η ΠΑΡΟΥΣΑ ΑΝΑΚΟΙΝΩΣΗ ΑΝΤΙΚΑΘΙΣΤΑ ΤΗΝ ΑΝΑΚΟΙΝΩΣΗ ΠΟΥ ΔΗΜΟΣΙΕΥΘΗΚΕ ΣΤΙΣ ΕΠΙΣΗΜΕΣ ΕΦΗΜΕΡΙΔΕΣ ΤΟΥ ΛΟΝΔΙΝΟΥ ΚΑΙ ΤΟΥ ΕΔΙΜΒΟΥΡΓΟΥ ΤΗΝ ΠΑΡΑΣΚΕΥΗ 5 ΟΚΤΩΒΡΙΟΥ 2001 ΚΑΙ Η ΟΠΟΙΑ ΕΠΡΟΚΕΙΤΟ ΕΠΙΣΗΣ ΝΑ ΔΗΜΟΣΙΕΥΘΕΙ ΣΤΗΝ ΕΠΙΣΗΜΗ ΕΦΗΜΕΡΙΔΑ ΤΟΥ ΜΠΕΛΦΑΣΤ ΤΗΝ ΙΔΙΑ ΗΜΕΡΟΜΗΝΙΑ, ΑΛΛΑ ΤΕΛΙΚΩΣ ΔΕΝ ΔΗΜΟΣΙΕΥΘΗΚΕ

ΕΛΕΓΧΟΜΕΝΕΣ ΥΠΗΡΕΣΙΕΣ ΠΡΟΣΘΕΤΟΥ ΤΕΛΟΥΣ

1. Στις 14 Σεπτεμβρίου 2001, ο Γενικός Διευθυντής Τηλεπικοινωνιών (ο "Γενικός Διευθυντής") ανακοίνωσε, σύμφωνα με το άρθρο 12 παράγραφος 2 του νόμου περί τηλεπικοινωνιών του 1984, ο οποίος τροποποιήθηκε από τον νόμο περί ηλεκτρονικών επικοινωνιών του 2000 (ο "νόμος") ότι προτείνει να γίνουν τροποποιήσεις όλων των αδειών που χορηγήθηκαν σε συγκεκριμένους ιδιώτες από τον υπουργό Εμπορίου και Βιομηχανίας (ο "υπουργός") δυνάμει του άρθρου 7 του νόμου κατά την περίοδο που αρχίζει από τις 22 Ιουνίου 1984 και λήγει στις 29 Αυγούστου 2001 για τη λειτουργία συστημάτων τηλεπικοινωνιών, τα οποία ο υπουργός χαρακτήρισε με διάταγμα, σύμφωνα με το άρθρο 9 του νόμου, ως δημόσια συστήματα τηλεπικοινωνιών. Οι εν λόγω άδειες εκμετάλλευσης θα αναφέρονται εφεξής περιληπτικά ως "άδειες PTO" (Public Telecommunications Operators).

2. Την 1η Οκτωβρίου 2001, ο υπουργός, σύμφωνα με το άρθρο 7 παράγραφος 12 και παράγραφος 13 του νόμου, ανακοίνωσε ότι προτείνει την ανάκληση των ομαδικών αδειών λειτουργίας συνδρομητικών συστημάτων παροχής υπηρεσιών τηλεπικοινωνιών και διεθνών υπηρεσιών μεταπώλησης απλής φωνητικής τηλεφωνίας (εφεξής θα αναφέρονται αντιστοίχως ως άδειες TSL και ISVR) και τη χορήγηση νέων αδειών TSL και ISVR.

3. Αποτέλεσμα των σχετικών προτεινόμενων τροποποιήσεων των αδειών PTO, TSL και ISVR θα είναι η διεύρυνση του ορισμού του είδους των υπηρεσιών πρόσθετου τέλους (PRS - premium rate services) που μπορεί να καλύπτονται από τις εν λόγω άδειες, αντικαθιστώντας τον παρόντα ορισμό των "ελεγχόμενων υπηρεσιών" (Controlled Services) με τον ορισμό των "ελεγχόμενων υπηρεσιών πρόσθετου τέλους" (Controlled Premium Rate Services). Αυτό θα έχει ως αποτέλεσμα την ενίσχυση του κανονιστικού καθεστώτος στον τομέα των PRS, ούτως ώστε η παροχή μιας ενδεχομένως ευρύτερης κατηγορίας PRS (άλλων υπηρεσιών εκτός των PRS που παρέχονται ζωντανά) να μπορεί να διέπεται από έναν κώδικα ορθής πρακτικής, τον οποίο θα αποδέχεται ο Γενικός Διευθυντής.

4. Οι προτεινόμενες τροποποιήσεις υλοποιούνται με την αντικατάσταση του σημερινού όρου 22 (με τον τίτλο "ελεγχόμενες υπηρεσίες") των αδειών PTO από τον νέο όρο 22 (με τον τίτλο "ελεγχόμενες υπηρεσίες πρόσθετου τέλους" - Controlled Premium Rate Services). Ομοίως, ο νέος όρος 26 (του οποίου η διατύπωση είναι ταυτόσημη με τη διατύπωση του νέου προτεινόμενου όρου 22 των αδειών PTO) θα αντικαταστήσει τον σημερινό όρο 26, τόσο των αδειών TSL, όσο και των αδειών ISVR. Οι παρακάτω παραπομπές αναφέρονται στα εδάφια του προτεινόμενου όρου 26 των αδειών PTO, οι οποίες επίσης αναφέρονται στα αντίστοιχα εδάφια του προτεινόμενου όρου 26 τόσο των αδειών TSL όσο και των αδειών ISVR.

5. Το κείμενο των προτεινόμενων τροποποιήσεων και των επιπτώσεών τους παρατίθεται στο σύνολό του στη δήλωση του Oftel (Office of Telecommunications - γραφείο τηλεπικοινωνιών) με τίτλο "Regulation of Premium Rate Services: Licence Modification" (Ρύθμιση των υπηρεσιών πρόσθετου τέλους: τροποποίηση αδειών), η οποία δημοσιεύτηκε στις 24 Ιουλίου 2001. Αντίγραφα ολόκληρου του κειμένου των προτεινόμενων τροποποιήσεων και η καταστατική ανακοίνωση διατίθενται στην ιστοθέση του Oftel στη διεύθυνση (www.oftel.gov.uk) και μπορούν επίσης να ζητηθούν από την Gabrielle Dakhama στην παρακάτω διεύθυνση (τηλ. (44-207) 634 87 35· ηλεκτρονικό ταχυδρομείο: gabrielle.dakhama@oftel.gov.uk

6. Ο προτεινόμενος όρος 22.9 προβλέπει ότι προκειμένου να διαπιστωθεί εάν μια υπηρεσία είναι ελεγχόμενη υπηρεσία πρόσθετου τέλους, ο Γενικός Διευθυντής ορίζει ένα ποσό για τη χρέωση της κλήσης με την οποία παρέχεται η υπηρεσία, ή την τιμή βάσει της οποίας χρεώνεται η κλήση ή και τα δύο, η υπέρβαση των οποίων σημαίνει ότι τηρείται το σημείο 22.11 α) iii) A) του ορισμού των ελεγχόμενων υπηρεσιών πρόσθετου τέλους.

7. Η διαδικασία έκδοσης της απόφασης προβλέπεται στον προτεινόμενο όρο 22.10. Εντούτοις, πρέπει να σημειωθεί ότι η έκδοση των τελικών αποφάσεων εξαρτάται φυσικά από την έκβαση των αντίστοιχων δημόσιων καταστατικών διαβουλεύσεων και από το εάν γίνουν τελικώς οι προτεινόμενες τροποποιήσεις των αδειών PTO, και εάν οι άδειες TSL και ISVR ανακληθούν και επαναχορηγηθούν επιτυχώς. Κατά συνέπεια, οι διαβουλεύσεις επί των περιεχομένων της παρούσας ανακοίνωσης δεν θα πρέπει να αποτελέσουν εμπόδιο στη διακριτική ευχέρεια του Γενικού Διευθυντή όσον αφορά την εκπόνηση των ίδιων των προτεινόμενων τροποποιήσεων, ούτε στη διακριτική ευχέρεια του υπουργού να ανακαλέσει και να επαναχορηγήσει τις άδειες TSL και ISVR.

8. Σύμφωνα με τη διαδικασία που αναφέρεται λεπτομερώς στον προτεινόμενο όρο 22.10 α) των αδειών PTO αφενός, και στον προτεινόμενο όρο 26.10 α) των αδειών TSL και ISVR αφετέρου, ο γενικός διευθυντής κοινοποιεί επί του παρόντος σε όλους τους κατόχους αδειών που δραστηριοποιούνται στο πλαίσιο των εν λόγω αδειών, καθώς και σε όλα τα ενδιαφερόμενα μέρη και στην ανεξάρτητη επιτροπή εποπτείας των προτύπων των τηλεφωνικών υπηρεσιών πληροφόρησης (Independent Committee for the Supervision of Standards of Telephone Information Services - ICSTIS) ότι προτίθεται να καθορίσει το ποσό για τη χρέωση της κλήσης με την οποία παρέχεται η υπηρεσία σε 10 πένες, καθώς και την τιμή βάσει της οποίας χρεώνεται η κλήση σε 10 πένες το λεπτό. Δηλαδή, το ποσό της χρέωσης της κλήσης με την οποία παρέχεται η υπηρεσία πρέπει να υπερβαίνει τις 10 πένες ή η τιμή βάσει της οποίας χρεώνεται η κλήση πρέπει να υπερβαίνει τις 10 πένες το λεπτό, προκειμένου να πληρούται ο ορισμός των ελεγχόμενων υπηρεσιών πρόσθετου τέλους, όπως αναφέρεται διεξοδικά στο εδάφιο 22.11 α) iii) A) των αδειών PTO και στο εδάφιο 26.11 α) iii) A) των αδειών TSL και ISVR αντιστοίχως.

9. Ο Γενικός Διευθυντής προτείνει το εν λόγω ποσό λαμβάνοντας υπόψη τις βασικές τιμές που ισχύουν αυτή τη στιγμή για τις υπηρεσίες κλήσεων πρόσθετου τέλους των κατόχων αδειών που εκμεταλλεύονται τις άδειες PTO. Ο Γενικός Διευθυντής σημειώνει ότι ενώ οι κλήσεις πρόσθετου τέλους διατίθενται σε τιμή μικρότερη των 10 πενών ή των 10 πενών ανά λεπτό, αυτό δεν αποτελεί καθιερωμένη πρακτική, καθώς και ότι το μεγαλύτερο ποσοστό των κλήσεων πρόσθετου τέλους πρέπει να προσφέρονται σε τιμή άνω των 10 πενών ή των 10 πενών το λεπτό.

10. Ο Γενικός Διευθυντής πραγματοποιεί επίσης την κοινοποίηση τόσο στους κατόχους των αδειών TSL όσο και στους κατόχους των αδειών ISVR, καθώς και σε όλα τα λοιπά ενδιαφερόμενα μέρη, με τη δημοσίευση της παρούσας ανακοίνωσης στις επίσημες εφημερίδες του Λονδίνου, του Μπέλφαστ και του Εδιμβούργου και με αντίγραφό της στην Επίσημη Εφημερίδα των Ευρωπαϊκών Κοινοτήτων.

11. Ο Γενικός Διευθυντής επιθυμεί τη διατύπωση παρατηρήσεων επί του ποσού της προτεινόμενης χρέωσης και της προτεινόμενης τιμής που περιλαμβάνονται στην παρούσα ανακοίνωση και οι παραστάσεις πρέπει να γίνονται στον Gavin Daykin, Regulation of PRS Consultation, Numbering Unit, Oftel, 50 Ludgate Hill, London EC4M 7JJ (τηλ. (44-207) 634 53 38· ηλεκτρονικό ταχυδρομείο: gavin.daykin@oftel.gov.uk) το αργότερο έως τις 9 Νοεμβρίου 2001.

12. Κατόπιν θα ακολουθήσει περαιτέρω περίοδος 14 ημερών κατά την οποία μπορούν να διατυπωθούν παρατηρήσεις επί όσων παραστάσεων έχουν παραληφθεί σύμφωνα με τη διαδικασία η οποία περιγράφεται στον νέο προτεινόμενο όρο 22.10. Οι εν λόγω παρατηρήσεις επί παρατηρήσεων αναμένονται συνεπώς το αργότερο έως τις 23 Νοεμβρίου 2001. Κατόπιν ο Γενικός Διευθυντής θα προετοιμάσει ένα σχέδιο απόφασης και μια αιτιολογική δήλωση και θα απευθύνει έκκληση για διατύπωση παρατηρήσεων για περίοδο όχι μικρότερη των 14 ημερών πριν από την έκδοση της τελικής απόφασης. Όπως δηλώνεται ανωτέρω, η έκδοση της τελικής απόφασης εξαρτάται από το εάν τελικώς γίνουν οι προτεινόμενες τροποποιήσεις των αδειών PTO, TSL και ISVR.

13. Οιεσδήποτε εμπιστευτικές πληροφορίες πρέπει να χαρακτηρίζονται ως τέτοιες και να παρουσιάζονται χωριστά σε απόρρητο παράρτημα. Όλες οι παραστάσεις και οι ενστάσεις που παραλαμβάνει το Oftel, εκτός των εγγράφων που χαρακτηρίζονται εμπιστευτικά, διατίθενται για επιθεώρηση από τη μονάδα έρευνας και πληροφοριών του Oftel.